**Монгол Улсын Их Хурлын 2007 оны намрын ээлжит чуулганы Хууль зүйн байнгын хорооны 2008 оны 02 дугаар сарын 06-ны өдөр (Лхагва гараг)-ийн хуралдаан 15 цаг 35 минутад Төрийн ордны \"А\" танхимд эхлэв.**

Байнгын хорооны дарга, УИХ-ын гишүүн Ц.Шаравдорж ирц, хэлэлцэх асуудлыг танилцуулж, хуралдааныг даргалав.

**Хуралдаанд ирвэл зохих 20 гишүүнээс 15 гишүүн ирж, 75.0 хувийн ирцтэй байв.**

**Чөлөөтэй:** Н.Баяртсайхан, Д.Лүндээжанцан;

                ***Тасалсан:*** Б.Батбаатар, Э.Бат-Үүл, З.Энхболд;

                **Нэг. Татварын өршөөлийн тухай хуулийн төсөл (эцсийн хэлэлцүүлэг)**

                Хэлэлцэж буй асуудалтай холбогдуулан Татварын ерөнхий газрын дэд дарга Б.Ариунсан, мөн газрын Хууль эрх зүйн хэлтсийн дарга О.Тэнгис, УИХ-ын Тамгын газрын зөвлөх Д.Одсүрэн, Хууль зүйн байнгын хорооны референт Б.Баасандорж, Э.Ганболд нарын бүрэлдэхүүнтэй ажлын хэсэг байлцав.

                Хуулийн төсөлтэй холбогдуулан УИХ-ын гишүүн Б.Бат-Эрдэнийн асуусан асуултад УИХ-ын гишүүн С.Баярцогт хариулж, тайлбар хийв.

                Уг асуудалтай холбогдуулан УИХ-ын гишүүн Н.Энхболд, Ц.Шаравдорж, С.Баярцогт нар санал хэлэв.

                **Ц.Шаравдорж: -** Төслийн 6.4.1. Эрүүгийн хуулийн 166, 167 дугаар зүйлийг үндэслэн, түүнчлэн Иргэний хэрэг шүүхэд хянан шийдвэрлэх тухай хуульд заасныг баримтлан гаргасан шүүхийн шийтгэх тогтоол, шийдвэрээр оногдуулсан татварын төлбөр гэсэн саналыг дэмжиж байгаа гишүүд гараа өргөнө үү.

                Дээрх саналтай холбогдуулан УИХ-ын гишүүн Ц.Нямдорж тайлбар хийв.

                Зөвшөөрсөн:                       13

                Татгалзсан:                          0

                Бүгд:                                       13

                Гишүүдийн олонхийн саналаар дэмжигдлээ.

                Чуулганы нэгдсэн хуралдаанаар Татварын өршөөлийн тухай хуулийн төслийг бүхэлд нь батлуулах саналыг дэмжье гэсэн гишүүд гараа өргөнө үү.

                Зөвшөөрсөн:                       12

                Татгалзсан:                          1

                Бүгд:                                       13

                Гишүүдийн олонхийн саналаар дэмжигдлээ.

                Байнгын хорооноос гарах санал, дүгнэлтийг УИХ-ын гишүүн М.Сономпил УИХ-ын чуулганы нэгдсэн хуралдаанд танилцуулахаар тогтов.

**Хуралдаан 15 цаг 45 минутад өндөрлөв.**

Тэмдэглэлтэй танилцсан:

ХУУЛЬ ЗYЙН БАЙНГЫН

ХОРООНЫ ДАРГА Ц.ШАРАВДОРЖ

Тэмдэглэл хөтөлсөн:

ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД

**МОНГОЛ УЛСЫН ИХ ХУРЛЫН 2007 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 2008 ОНЫ 02 ДУГААР САРЫН 06-НЫ ӨДӨР (ЛХАГВА ГАРАГ)-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

**Хуралдаан 15 цаг 35 минутад эхлэв.**

                **Ц.Шаравдорж: -** Хууль зүйн байнгын хорооны 2008 оны 02 дугаар сарын 06-ны өдрийн хуралдаанд ирвэл зохих гишүүд 20 гишүүн ирэхээс одоогийн байдлаар ирсэн 12 гишүүн байна. Н.Баяртсайхан гишүүн гадаад байгаа. Ингээд ирц хангалттай байгаа учраас хуралдаанаа нээх үү? За нээе.

                За өнөөдрийн хуралдаанаар Татварын өршөөл үзүүлэх тухай хуулийн төсөл, эцсийн хэлэлцүүлэг хийнэ. Уг нь бид Согтууруулах ундаа үйлдвэрлэх, импортлох, худалдах, түүгээр үйлчлэх тухай хуулийн төсөл болон Зар сурталчилгааны хуульд нэмэлт, өөрчлөлт оруулах тухай хуулийн төсөл хэлэлцэх ёстой байсан. Хууль зүйн байнгын хорооны ажлын хэсэг хуралдах ёстой байсан. Хуралдаж чадсангүй. Гишүүдийн ирцээс болоод. Ийм учраас өчигдрийн хуралдаан дээр Ардчилсан намын зөвлөлөөс асуудал тавьж, УИХ дахь Ардчилсан намын зөвлөлийн санал, дүгнэлтийн дагуу Хууль зүй, дотоод хэргийн яам лавлагаа материалуудыг ирүүлж байгаа юм байна.

                Ингээд Ардчилсан намын зөвлөл бол энэ лавлагаа материалыг хүлээж аваад хуралдаж шийдвэрээ гаргах ёстой гэсэн ийм чигтэй байгаа. Манай Д.Одбаяр гишүүнээр ахлуулсан ажлын хэсэг хуралдах ёстой байсан. Бас хуралдаж чадсангүй. Ийм учраас өнөөдрийн хэлэлцэх асуудал бол энэ хоёр асуудлыг багтаах боломжгүй байна.

                За ажлын хэсэг хуралдаад зохих дүгнэлтүүд ирсэн тохиолдолд Хууль зүйн байнгын хорооны хуралдааныг жич зарлаж энэ асуудлыг яаралтай хэлэлцэх шаардлага гарч магадгүй. Манай эрхэм гишүүд бэлэн байгаарай.

                За ингээд өнөөдрийн хуралдаанаар татварын өршөөл үзүүлэх тухай хуулийн төслийн эцсийн хэлэлцүүлэг хийе. Хэлэлцэх асуудал зүйтэй юу? Зүйтэй байна. Гар өргөх үү? Гар өргөчихье. За.

**Нэг. Татварын өршөөлийн тухай хуулийн төсөл (эцсийн хэлэлцүүлэг)**

                За ингээд хэлэлцэх асуудалдаа оръё. Татварын өршөөл үзүүлэх тухай хуулийн төслийн эцсийн хэлэлцүүлэг. За гишүүд хуулийн төслийг эцсийн хэлэлцүүлэгт бэлтгэсэн тухай танилцуулгатай холбогдуулж асуулт асууж, санал хэлэх ёстой. Хэнд ямар санал байна. Санал байна уу? Эрхэм гишүүн Б.Бат-Эрдэнэ, эрхэм гишүүн Н.Энхболд хоёр байна. За эрхэм гишүүн Б.Бат-Эрдэнэ.

                **Б.Бат-Эрдэнэ: -** Татварын өршөөлийн хуультай холбоотой 50.0 хувиар төлүүлээч гээд хэлээд явахгүй болоод байна л даа. Тэгэхээр зэрэг ядаж энэ нэг цаг хугацаатай холбоотой юмыг нь анхаарч үзэж болдоггүй юм уу? Энэ 2008 оны 01 сарын 01-ний байдлаар гээд төлөгдөлгүй үлдсэн өр гээд байх юм. Тэгээд энэ цаг хугацаа. Одоо жишээлэх юм бол энэ 2007 оны 4 дүгээр улирлын тайлан балансын юмнуудаа бол энэ чинь нөгөө татвараасаа өршөөлийн хууль гарна гээд ерөөсөө улсын хэмжээгээр бараг төлөхгүй байгаа юм биш үү?

                **Ц.Шаравдорж: -** За С.Баярцогтоо тайлбар өгье дөө. Эрхэм гишүүн С.Баярцогт.

                **С.Баярцогт: -** Б.Бат-Эрдэнэ гишүүн маш зүйтэй асуудал хөндөж байна. Тэгээд би 6.1.6-г харин Б.Бат-Эрдэнэ гишүүний саналаар 2006 оны 12 дугаар сарын 31-ний өдөр буюу 2007 оны тайланг тэр чигээр нь энэ өрийн юунд оруулаагүй байгаа. 2006 оныхоор тасалсан гэж ойлгож болно. 6.1.1-ээр. Тийм учраас Б.Бат-Эрдэнэ гишүүний тэр санаа зовж байгаа зүйл бол бүрэн хаагдсан байгаа гэж хэлье.

                **Ц.Шаравдорж: -** За эрхэм гишүүн Н.Энхболд асуулт асууя.

                **Н.Энхболд: -** Би санал хэлэх гэсэн юм.

                **Ц.Шаравдорж: -** За санал хэлье.

                **Н.Энхболд: -** Энэ 1.1 дээр нэг удаа гэж байгаа шүү дээ. Энийгээ бүр, Ц.Шаравдорж дарга аа, 1.1 дээр. Одоо төлбөр, эрүү, захиргааны хариуцлага, эрүүгийн ялаас нэг удаа чөлөөлөхтэй холбогдсон харилцааг. Бүр тодотгоод зөвхөн нэг удаа гэдэг юм уу, дахиад ийм асуудал яригдахгүй шүү гэдэг асуудал оруулахгүй бол.

                **Ц.Шаравдорж: -** Их болгоомжилж байна аа. Нэг удаа гэдэг чинь өөрөө болно шүү дээ. Заавал...

                **Н.Энхболд: -** Үгүй нээрээ тэгж хүчлэх хэрэг байна уу? Тэгэхгүй бол урд талын Байнгын хорооны хурал дээр ч тэр, чуулганы хуралдаан дээр ч тэр ингээд нэг удаа өршөөл үзүүлчихдэг, байсхийж байгаад өөр хуралдахаар дахиад л сөхөж гаргаж ирээд л дарамт шахалт үзүүлээд ингээд байх явдал гарах вий дээ гэсэн болгоомжлол их олон гарсан шүү дээ. Тэгэхээр бүр даже дахиж хууль гаргахгүй гэсэн үг ч хэрэглэж болмоор л байгаа юм.

                **Ц.Шаравдорж: -** Ер нь Монгол Улсын Их Хурлаасаа гаргаж байгаа хууль бол их тийм илүү дутуу үггүй л байх ёстой юм л даа. Тийм учраас зөвхөн гэдэг юм уу, элдэв янзын тийм сул үг хэрэг байхгүй ээ. Нэг удаа гэдэг чинь ерөнхийдөө одоо хууль зүйн агуулгаараа бол их тодорхой ойлгогдоно.

                За эрхэм гишүүн С.Баярцогт.

                **С.Баярцогт: -** Н.Энхболд гишүүний яг энэ санаа зовж байгаа асуудлыг нэгдүгээр хэлэлцүүлгийн үед яриад, хуулийн зорилт дээр нэг удаа гэдгээр оруулж өгсөн. Бусад хуулийн яг явцыг ингээд харах юм бол нэг удаагийн зохицуулалттай хуулиудыг яг техникийн хувьд бол нэг удаа гэдэг бичилтээр хийгээд явахаар бид нар ойлгогддог туршлагатай.

                **Н.Энхболд: -** Нэг удаа гэчихээд давтагдсан тийм тохиолдол байна уу? манай практикт жишээ нь.

                **С.Баярцогт: -** Тийм зүйл байхгүй. Яг одоогоор.

                **Ц.Шаравдорж: -** За яах вэ, тэр зөвхөн энэ тэр гээд хэрэггүй байх аа. Н.Энхболд гишүүн ээ. Энэ их тодорхой ойлгож байна.

                **Н.Энхболд: -** Ядаж протоколд байж байг. Тэгээд энэ чинь сүүлд нь асуудал гарвал тэр үед бүр зориуд ингэж ярьж байсан шүү гэдгийг хүртэл тайлбарлаж ойлгуулж байхад хэрэгтэй шүү дээ.

                **Ц.Шаравдорж: -** За өөр үг хэлэх хүн байна уу? Би одоо тэгвэл дараагийн асуудалд орлоо. Алга байна. Одоо асуулт асууж, санал хэлэх.

                За эцсийн хэлэлцүүлэгт бэлтгэсэн саналын томъёоллоор санал хураах ёстой. За миний гар дээр нэг томъёолол байгаа. Энэ бол бараг найруулгын чанартай юм даа. Манай ажлын хэсэг, хууль санаачлагчаас хамтраад. Энэ төслийн 6.4.1-ийг Эрүүгийн хуулийн 166, 167 дугаар зүйлийг үндэслэн, түүнчлэн Иргэний хэрэг шүүхэд хянан шийдвэрлэх тухай хуульд заасныг баримтлан гаргасан шүүхийн шийтгэх тогтоол, шийдвэрээр оногдуулсан татварын төлбөр гэж ийм одоо найруулгын чанартай өөрчлөлт оруулъя гэж.

                Дахиад уншъя. Төслийн 6.1.4-ийг Эрүүгийн хуулийн 166, 167 дугаар зүйлийг үндэслэн, түүнчлэн Иргэний хэрэг шүүхэд хянан шийдвэрлэх тухай хууль заасныг баримтлан гаргасан шүүхийн шийтгэх тогтоол, шийдвэрээр оногдуулсан татварын төлбөр. За эрхэм гишүүн Ц.Нямдорж.

                **Ц.Нямдорж: -** Энэ угаасаа өргөн баригдсан төсөлд нь энэ бүгд байсан юм. Гарсан өөрчлөлт нь бол тэр нэг гаргасан шүүхийн шийтгэх тогтоол гэдэг үндэслэн гэдгийн дараа байсныг хойшоо оруулаад байрыг нь сольчихсон юм байгаа юм.

                Зүгээр яг төсөл дээр одоо яригдах ёстой, анхаарал хандуулах ёстой юм бол тэр 6.1 дээр 2007 оны 12 дугаар сарын 28-ны өдөр батлагдсан татварын зарим хууль гэдэг тодотгол, хууль батлагдсан өдрийг нь нэмчихсэн шүү. Редакцийн байдлаар. Тэгэхгүй болохоор татварын зарим хуулийг хэрэгжүүлэх арга хэмжээний тухай хууль гээд хэзээ гарсан нь мэдэгдэхгүй ийм томъёолол болчихоод байсан учраас нэг ийм л юм хийгдсэн. Он сарыг нь оруулсан. Өөр зарчмын юм байхгүй.

                **Н.Энхболд: -** Он, сарыг нь оруулсан юм бол зарим гэдэг үг нь хэрэгтэй юм уу?

                **Ц.Нямдорж: -** Харин зарим гэдэг нь хууль дотроо байгаа үг нь байхгүй юу, Н.Энхболд гишүүн ээ.

                **Ц.Шаравдорж: -** Чуулган дээр 6.1.4 дэх заалтаар санал хураалгасан тул Дэгийн тухай хуулийн 23.2.3-т заасны дагуу манай Байнгын хороон дээр санал хураалгах ёстой. Ингээд саяны уншсан томъёоллыг дэмжиж байгаа гишүүд гараа өргөчихье. Хэд байна. Тоолоорой. За ингээд боллоо.

                За би одоо санал хураалгах гэж байна. Эрхэм гишүүд анхааралтай байгаарай. Татварын өршөөл үзүүлэх тухай хуулийн төслийг бүхэлд нь нэгдсэн хуралдаанаар батлуулах саналыг дэмжье гэсэн гишүүд гараа өргөнө үү. 13-аас 12. Татгалзсан 1.

                За ингээд нэгдсэн хуралдаанд Байнгын хорооны дүгнэлтийг эрхэм гишүүн М.Сономпил танилцуулна. За ингээд өнөөдрийн хэлэлцэх асуудал дууссан тул хурал хаасныг мэдэгдье. Баярлалаа та нарт.

**Хуралдаан 15 цаг 45 минутад өндөрлөв.**

Соронзон хальснаас хянаж буулгасан:

                ХУРАЛДААНЫ НАРИЙН

БИЧГИЙН ДАРГА Ц.АЛТАН-ОД